
B6‑0650/2005
Euroopan parlamentin päätöslauselma CIA:n vankien niin kutsutuista poikkeuksellisista luovutuksista salaisiin vankiloihin ja mahdollisesti kidutettaviksi, joihin EU:n jäsenvaltioiden ja ehdokasmaiden väitetään syyllistyneen

Euroopan parlamentti, joka
– 
ottaa huomioon Euroopan unionista tehdyn sopimuksen 6 ja 7 artiklan,

–
ottaa huomioon Euroopan ihmisoikeussopimuksen 2, 3, 5 ja 6 artiklan,

–
ottaa huomioon Euroopan unionin perusoikeuskirjan 1, 4, 19, 47 ja 48 artiklan,

–
ottaa huomioon kidutuksen ja muun julman, epäinhimillisen tai halventavan kohtelun tai rangaistuksen vastaisen yleissopimuksen 2, 3 ja 11 artiklan,

– 
ottaa huomioon työjärjestyksen 103 artiklan 2 kohdan,
A.
ottaa huomioon, että 2. marraskuuta 2005 ilmestyneessä Washington Post -lehdessä väitettiin, että CIA oli pitänyt ja kuulustellut terrorismista epäiltyjä henkilöitä salaisissa laitoksissa Itä-Euroopassa osana maailmanlaajuista salaista kuljetus-, vankila- ja kuulustelujärjestelmää, jota kutsutaan nimellä "poikkeukselliset luovutukset" (extraordinary rendition) ja joka perustettiin 11. syyskuuta 2001 tehtyjen iskujen jälkeen ja on toiminnassa kaiken oikeudellisen valvonnan ja luovuttamista koskevien edellytysten ulkopuolella,
B.
ottaa huomioon, että väitteiden mukaan nämä ja muut terrorismista epäillyt henkilöt ovat Yhdysvaltojen tai muiden ulkomaiden vankeina nk. haamupidätettyinä, mikä tarkoittaa, että heidät on siepattu ja heitä pidetään eristettyinä ilman mitään laillisia oikeuksia, oikeusapua tai Punaisen Ristin tai Punaisen Puolikuun apua,
C.
ottaa huomioon, että näitä pidätettyjä saatetaan kohdella julmasti, epäinhimillisesti tai halventavasti tai kiduttaa,
D.
ottaa huomioon, että Human Rights Watch -järjestön ja muiden järjestöjen riippumattomissa tutkimuksissa on dokumentoitu lentolistojen avulla, että CIA:n omistamat tai vuokraamat lentokoneet, joita on saatettu käyttää pidätettyjen kuljettamiseen, ovat käyttäneet monien EU:n jäsenvaltioiden ja ehdokasmaiden siviili- ja sotilaslentokenttiä ja ovat myös laskeutuneet Yhdysvaltojen sotilastukikohtiin, erityisesti Avianon (Italia) ja Ramsteinin (Saksa) tukikohtiin,
E.
ottaa huomioon, että monissa jäsenvaltioissa on käynnistetty oikeudellisia, parlamentaarisia tai virallisia tutkimuksia CIA:n väitetyn roolin selvittämiseksi näiden "haamupidätettyjen" kaappausten ja niitä seuranneiden kuljetusten ja laittomien pidätysten yhteydessä,
F.
ottaa huomioon, että Euroopan neuvoston pääsihteeri käynnisti 21. marraskuuta 2005 näitä väitteitä koskevan tutkimuksen Euroopan ihmisoikeussopimuksen 52 artiklan mukaisesti ja pyysi niitä 45 hallitusta, jotka ovat sopimuksen osapuolia, antamaan vastaukset 21. helmikuuta 2006 mennessä,
G.
ottaa huomioon, että Euroopan neuvoston parlamentaarinen yleiskokous nimitti esittelijä Dick Martyn johtamaan tätä tutkimusta,
H.
katsoo, että on äärimmäisen tärkeää tutkia täydellisesti kaikki väitteet siitä, onko Yhdysvallat rikkonut ihmisoikeuksia ja oikeusvaltion periaatetta ja ovatko eurooppalaiset hallitukset olleet osallisina näihin rikkomuksiin, joilla on vakavia seurauksia perusoikeuksien kunnioittamiselle Euroopan unionissa,
1. 
korostaa, että terrorismin torjuminen ei onnistu, jos sen vuoksi uhrataan juuri ne periaatteet, joita terrorismilla pyritään tuhoamaan, ja että erityisesti perusoikeuksien kunnioittamista ei saa koskaan vaarantaa; 
2. 
palauttaa mieliin, että Euroopan unionista tehdyn sopimuksen 6 artikla velvoittaa unionin kunnioittamaan perusoikeuksia sellaisina kuin ne taataan Euroopan ihmisoikeussopimuksessa ja sellaisina kuin ne ilmenevät jäsenvaltioiden yhteisessä valtiosääntöperinteessä, ja että kansainväliset velvoitteet sekä edellä mainitut yhteiset periaatteet kieltävät kidutuksen käytön; 
3. 
muistuttaa, että kuten Euroopan komission varapuheenjohtaja Frattini äskettäin uudelleen totesi, Euroopan unionista tehdyn sopimuksen 7 artiklassa määrätään mahdollisuudesta pidättää tietyt jäsenvaltiolle kuuluvat oikeudet, myös oikeus äänestää neuvostossa, jos jäsenvaltio rikkoo tai on vaarana, että se rikkoo toistuvasti ja jatkuvasti perusoikeuksia;
4. 
ilmaisee syvän huolensa väitteistä, jotka koskevat CIA:n roolia terrorismista epäiltyjen henkilöiden laittomien sieppausten, kuljetusten, salaisten pidätysten ja kidutuksen yhteydessä sekä väitteistä, joiden mukaan CIA:n salaisia vankiloita on Euroopan unionin ja ehdokasmaiden alueella, 
5. 
pitää myönteisenä Euroopan neuvoston käynnistämää väitteitä koskevaa tutkimusta ja kehottaa kaikkia jäsenvaltioita antamaan ripeästi kaikki tähän asiaan liittyvät merkittävät tiedot;
6. 
katsoo, että Euroopan parlamentin olisi käynnistettävä oma tutkimus samanaikaisesti Euroopan neuvoston parlamentaarisen yleiskokouksen esittelijän Dick Martyn tutkimuksen kanssa ja ottamalla siitä oppia ja että tutkimuksesta voisi vastata EY:n perustamissopimuksen 193 artiklan mukaisesti perustettava tutkintavaliokunta käyttäen hyväkseen ihmisoikeusasiantuntijoiden verkostoa ja että tutkimuksen tarkoituksena olisi tutkia muun muassa,

a) 
onko CIA osallistunut sellaisten nk. haamupidätettyjen poikkeuksellisiin luovutuksiin, joita pidetään eristettyinä ilman mitään laillisia oikeuksia tai oikeusapua, joita kohdellaan julmasti tai kidutetaan ja kuljetetaan Euroopan unionin alueella myös lentokoneilla ja pidetään salaisissa pidätyskeskuksissa;
b) 
voidaanko tällaista käytäntöä pitää Euroopan unionin alueella laillisena Euroopan unionista tehdyn sopimuksen 6 artiklan, Euroopan ihmisoikeussopimuksen 2, 3, 5 ja 6 artiklan sekä EU:n ja Yhdysvaltojen välisen palauttamista ja oikeudellista yhteistyötä koskevan sopimuksen mukaisesti; 
c) 
onko CIA:n väitettyjen EU:n alueella toteutettujen poikkeuksellisia luovutuksia koskevien salaisten operaatioiden yhteydessä laittomiin pidätyksiin tai kidutukseen osallistuneiden joukossa EU:n kansalaisia tai EU:ssa laillisesti oleskelevia henkilöitä,
d) 
ovatko jäsenvaltiot, viranomaiset tai virallisessa asemassa toimivat henkilöt osallistuneet tai olleet osasyyllisiä toiminnalla tai laiminlyönnillä aiheutettuun tunnustettuun tai tunnustamattomaan laittomaan yksilönvapauden riistoon, luovutukset, siirrot, pidätykset ja kidutus mukaan luettuina; 
7. 
kehottaa 16.–17. joulukuuta 2005 kokoontuvaa Eurooppa-neuvostoa keskustelemaan näistä kysymyksistä ja vaatii, että nykyinen puheenjohtajavaltio Yhdistynyt kuningaskunta ja seuraava puheenjohtajavaltio Itävalta luovat kiireesti yhdessä Euroopan parlamentin puhemiehen Josep Borrell Fontellesin kanssa tarvittavat yhteydet Yhdysvaltojen ulkoministerin Condoleezza Ricen, Yhdysvaltojen kongressin, kansallisten parlamenttien ja Euroopan neuvoston kanssa;
8. 
kehottaa puhemiestä välittämään tämän päätöslauselman neuvostolle ja komissiolle, jäsenvaltioiden ja ehdokasvaltioiden hallituksille ja parlamenteille sekä Euroopan neuvostolle.

